Zerdava

Zerdava ialah baka laika asli yang berasal dari rantau Laut Hitam di Turki dan di Georgia. Zerdava digunakan secara tradisional sebagai anjing pengawal dan anjing pemburu dan amat dihargai untuk pemburuan babi hutan. Nama "zerdava" ialah perkataan Slavik untuk mustelid yang mungkin merujuk warna perang samur atau tingkah laku treeing-nya semasa memburu samur.

Sejarah
Terdapat sangat sedikit bukti bertulis mengenai asal usul zerdava di Turki dan di Georgia. Penjelasan paling mungkin ialah bahawa laika pemburu diperoleh melalui perdagangan dari Rusia, kerana pelabuhan-pelabuhan Baltik dan Laut Hitam merupakan laluan utama perdagangan bulu Rusia ke Eropah dan ke bahagian-bahagian Asia walaupun pada awal Zaman Pertengahan. Zerdava telah didokumenkan di rantau Laut Hitam Timur selama sekurang-kurangnya seratus tahun, terutamanya di wilayah Trabzon dan Giresun di Turki.

Ciri

Penampilan
Zerdava ialah baka spits dengan tubuh padat dan atletik, telinga segi tiga dan tegak, dan ekor melengkung. Ia mempunyai lapis bulu ganda yang sentiasa sama ada berwarna perang hati padu atau gabungan hati dan putih, seperti hati dan berbintik putih, piebald, berbintik, atau hati kemerah-merahan. Warna perang diperihalkan sebagai warna mirip samur. Semasa kelahiran, ia kerap berwarna hampir hitam dan bahagian putihnya tidak berbintik. Zerdava mempunyai hidung perang mata kuning-perang. Ekor berbentuk sabitnya biasanya berhujung putih dan sebarang tompok perang mempunyai cahaya warna perang sama seperti selebih tubuhnya.


Tingkah laku
Seperti yang tipikal pada laika, zerdava ialah pemburu tahan lasak dan serba guna yang mampu memburu buruan pelbagai saiz; ia diketahui mengejar buruan kecil ke atas pokok (treeing), menghendap mangsa besar dengan senyap sehingga terkepung, dan bekerja dalam pasukan untuk mengepung jakal, beruang, dan babi hutan. Ia amat dihargai kerana keupayaannya untuk mengelakkan kecederaan semasa pemburuan babi hutan, yang merupakan haiwan perosak utama kepada petani jagung. Zerdava telah mencapai kejayaan besar sebagai anjing pencarian dan penyelamatan.

Ia mengabdikan diri kepada manusianya dan tidak mempercayai orang asing, sehingga ia mendapat gelaran "anjing pintu" kerana keupayaan cemerlangnya sebagai anjing pengawal. Anak anjing memerlukan sosialisasi banyak dengan orang ramai untuk mengelakkan tingkah laku terlalu malu atau agresif. Zerdava kerap kesusahan untuk ditempatkan semula dan akan mencuba untuk melarikan diri dan menemukan pemilik aslinya.

Mulai tahun 2016, Angkatan Tentera Turki telah melatih zerdava untuk pelbagai kegunaan ketenteraan termasuk pengesanan bom dan narkotik, pencarian dan penyelamatan, serta penahanan kakitangan.

Kesihatan
Zerdava dihargai kerana kesihatan cemerlangnya dalam keadaan mencabar dengan penjagaan minimum. Seperti laika lain, betina lebih lazim mengalami estrus hanya sekali setahun.

Populasi di Georgia sangat terancam kerana kekerapan pembiakbakaan dalam. Terdapat anggaran hanya 15–20 ekor anjing baka tulen yang tinggal dengan pakar yang bersetuju bahawa satu-satunya cara untuk menstabilkan populasi adalah dengan mengimport anjing dari Turki.

Catatan

Rujukan

Kategori:Baka anjing
Kategori:Baka anjing berasal dari Turki
Kategori:Baka anjing berasal dari Georgia (negara)